Správa o stave riešenia projektu „Multifunkčné kultúrne a knižničné centrum – Obnova a revitalizácia  historických budov Univerzitnej knižnice v Bratislave“   

     Univerzitná knižnica v Bratislave realizuje v  r. 2001 – 2004  projekt „Multifunkčné kultúrne a knižničné centrum – Obnova a revitalizácia historických budov Univerzitnej knižnice v Bratislave“ (ďalej len MKKC), ktorý je financovaný z úveru (v sume 137,15 mil. Sk) z Rozvojovej banky Rady Európy (ďalej len RB RE) a zo štátneho rozpočtu SR (v sume 224, 15 mil. Sk) spolu 361,3 mil. Sk. 

           Realizácia projektu si kladie za cieľ:
1.	obnoviť historické a kultúrne dedičstvo sanovaním fyzického stavu budov a ich modernizáciou,
2.	vybudovať moderné multifunkčné kultúrne a knižničné centrum vytvorením vyhovujúcich podmienok pre rozvoj knižničných činností pri súčasnom sprístupnení niektorých častí budov širokej verejnosti.

1.   CHARAKTERISTIKA PRÁC  A MANAŽMENT PROJEKTU

     Zhotoviteľ projektu a dodávateľ stavebných prác boli vybratí v súlade s národnými postupmi verejného obstarávania podľa zákona č. 263/1999 Z. z. v znení neskorších predpisov. Projekt spracoval Doc. Ing. arch. Akad. arch. Ján Bahna, CSc., od mája 2002 prebieha stavebné konanie. V užšej súťaži bol dňa 02.07.2002 vybratý zhotoviteľ stavby HORNEX, a.s., s ktorým bola dňa 26.07.2002 podpísaná zmluva o dielo (ZoD) na realizáciu stavby MKKC. Stavebné práce sa začnú v priebehu mesiaca august 2002. V ZoD  sa zhotoviteľ zaviazal dokončiť stavebné práce do 31. 12. 2003.

1.1 POPIS POTREBNÝCH PRÁC:

Počas spracovania projektu bolo nutné na základe výsledkov statického a pamiatkového výskumu, požiarnych noriem a bezpečnostných predpisov prispôsobiť pôvodný lokalitný program a rešpektovať niektoré vopred nepredvídateľné technické riziká. Projektant  rešpektoval tie závery statických a pamiatkových výskumov,  ktoré ďalej neumožňujú prevádzkovať v niektorých sektoroch nadzemných podlaží knižné sklady, resp. ich úprava by si vyžiadala neúnosne vysoké finančné náklady a narušila by chránený pamiatkový charakter budov.  Po zistení uvedených skutočností investor v súčinnosti s projektantom zvažoval aj možnosť náhradného riešenia za zabrané skladové plochy ich zriadením v podkroviach objektov na Klariskej a Michalskej ul. Výsledky podrobného statického prieskumu a záporné stanovisko pamiatkových orgánov však tento zámer vylúčili.

      Knižné sklady sú nevyhnutnou podmienkou efektívneho zabezpečovania knižničných služieb a musia byť v potrebnej kapacite k dispozícii v areáli knižnice. Investor v súčinnosti s projektantom zvolili jediné možné vyhovujúce riešenie: z priestorov barokových palácov sa knižné sklady premiestnia do podzemia v tzv. Lisztovej záhrade rozšírením existujúcich suterénnych priestorov o výstavbu Podzemných skladov. Situovanie skladov do podzemia je analogické s historickými objektmi národných knižníc v mestských centrách v zahraničí (napr. Viedeň, Helsinki). Nové podzemné skladové priestory sa napoja na  systém dopravníkov knižnice. Upravenej Lisztovej záhrade sa prinavráti pôvodný barokový charakter s možnosťou využitia najmä na letné kultúrne aktivity. Vďaka rozšíreniu existujúcich priestorov o nové knižné sklady bude možné uvoľniť doteraz na skladové účely využívané palácové priestory na efektívnejšie sprístupňovanie knižničných fondov a informačných služieb a na multifunkčné kultúrne aktivity deklarované v pôvodnom investičnom zámere.

      Vzhľadom na uvedené skutočnosti investor rozčlenil celú stavbu MKKC na tri čiastkové stavby: 

1.	Kláštor klarisiek
2.	Palác Uhorskej kráľovskej komory a palác L. de Pauliho
3.	Podzemné sklady, Nové sklady,  Lisztov pavilón a Lisztova záhrada.

Primárnym zámerom tohto postupu je umožniť postupnú kolaudáciu jednotlivých stavieb (objektov) a ich odovzdávanie do užívania. Rozhodnutie o vytvorení stavby č. 3 bolo prijaté v priebehu projektových prác vzhľadom na  požiarne a bezpečnostné hľadiská a výsledky statických a pamiatkových výskumov. Popri nepredvídateľných technických rizikách na stavbe č. 2 celkový rozpočet stavby zvyšuje najmä výstavba nových Podzemných skladov, ktoré majú nahradiť z vyššie uvedených dôvodov zrušené skladové priestory v areáli knižnice. Bez výstavby Podzemných skladov by sa  de facto zmenšila skladová kapacita UKB, čím by sa projekt MKKC minul účinkom. 

     Zmena v umiestnení niektorých pracovísk  a  vznik nových prevádzok realizáciou stavby 
č. 3  si vyžiada zvýšiť rozpočet na projekt asi o 20% z prostriedkov zo štátneho rozpočtu SR. Vláda SR uzn. č. 785 z 10. 07. 2002    schválila návrh na zvýšenie rozpočtových nákladov stavby MKKC  o sumu 55 mil. Sk, t.j. na sumu 361,3mil. Sk s DPH. Zvýšenie limitu rozpočtu investorovi umožní realizovať projektovaný rozsah stavby vrátane stavby č. 3.

Práce na projekte MKKC predstavujú rekonštrukciu existujúcich objektov na Michalskej ul. č. 1, Ventúrskej ul. č. 11 a č. 13 a na Klariskej ul. č. 3-5 a vybudovanie nových Podzemných skladov. Od doby rekonštrukcie v 50.-60. rokoch min. stor. niektoré časti budov a technické zariadenia sú v zlom fyzickom stave. Z finančných a prevádzkových dôvodov však nie je možné uvažovať s úplnou rekonštrukciou týchto budov, ktorá by musela byť spojená s úplným vysťahovaním knižnice.Na základe požadovaných zmien funkčného využitia vybraných priestorov a modernizácie objektov budú vykonané nasledovné stavebné úpravy:

a)	Stavba č. 1: budova Kláštora klarisiek na Klariskej ul. č. 3-5. Budova sa nachádza v bloku ohraničenom ulicami Klariskou, Na vŕšku, Kapitulskou a Farskou, parc.č. 369, 370, k.ú. Bratislava Staré mesto. Je kultúrnou pamiatkou evidovanou v Ústrednom zozname kultúrnych pamiatok SR pod č. 78/1. Je to dvojposchodová, päťpodlažná, štvorkrídlová budova postavená okolo ústredného kláštorného dvora. Jednoloďový kostol hraničiaci s objektom z južnej strany nie je predmetom rekonštrukcie. Objekt je prístupný zo strany Klariskej ulice. Rekonštrukciou sa vzťahy objektu a okolitej zástavby nemenia, nemení sa výška objektu ani tvar krovu, s výnimkou presvetlenia podkrovia vikiermi a strešnými oknami. Rekonštrukčné práce budú pozostávať z malých dispozičných zmien vyplývajúcich z nových požiadaviek na prevádzku,  sanácie zavlhnutého muriva, z výmeny nášľapných vrstiev podláh, z celkovej výmeny rozvodov a zariadení elektroinštalácie, zdravotechniky, vykurovania, slaboprúdu, VZT zariadení, výmeny a montáže nových výťahov, výmeny strešnej krytiny, klampiarskych konštrukcií, úprav nádvorí, nových stolárskych konštrukcií, fasád, z reštaurátorských a umelecko-remeselných prác.

b)	Stavba č. 2:  budova Uhorskej kráľovskej komory na Michalskej ul. č.1 a na Ventúrskej ul. č. 13 a palác Leopoldy de Paulyho na Ventúrskej ul. č. 11 , parc. č. 378, 346, 347 a 348, k.ú. Bratislava Staré mesto. Budovy sú kultúrnou pamiatkou evidovanou v Ústrednom zozname kultúrnych pamiatok SR pod č. 99/1 a 46/1. Oba paláce sú štvorpodlažné, trojposchodové, na Michalskej ul. nepravidelnej štvorkrídlovej dispozície s lichobežníkovým dvorom, palác na Ventúrskej č. 11 má pravidelnú štvorkrídlovú dispozíciu okolo stredného pavlačového dvora, ktorý sa bude prestrešovať, záhradu a záhradný pavilón (Lisztova záhrada a Lisztov pavilón rekonštruované v rámci stavby č. 3). Paláce majú členitú fasádu, sú prístupné z Michalskej a Ventúrskej ulice monumentálnymi vstupnými bránami. Bočné vstupy sú aj z Prepoštskej a Klariskej ulice. Rekonštrukciou sa vzťahy objektov a okolitej zástavby nemenia, nemení sa výška objektov ani tvar krovu.

     Rekonštrukcia objektov je v prvom rade zameraná na odstránenie havarijného stavu vnútorných inštalačných rozvodov, sanáciu zavlhnutých časti muriva, revitalizačné úpravy jestvujúcich vnútorných priestorov s úlohou zabezpečiť zlepšenie študijných a pracovných podmienok klientov a zamestnancov. Úpravy sú zamerané na zracionálnenie prevádzky a zvýšenie kvality prostredia. Bude zabezpečený bezbariérový prístup telesne postihnutým osobám. Rekonštrukčné práce, ktoré budú vykonávané za čiastočnej prevádzky, budú pozostávať z malých dispozičných zmien vyplývajúcich z nových požiadaviek na prevádzku, sanácie zavlhnutého muriva, sanácie nestatických trhlín v murive a omietkach, z výmeny nášľapných vrstiev podláh, z celkovej výmeny rozvodov a zariadení elektroinštalácie, zdravotechniky, vykurovania, slaboprúdu, VZT zariadení, výmeny a montáže nových výťahov, výmeny strešnej krytiny, klampiarskych konštrukcií, úpravy nádvorí, prestrešenia dvoru na Ventúrskej 11 oceľovou konštrukciou s presvetlením, nových stolárskych konštrukcií, z reštaurátorských a umelecko-remeselných prác, úprav fasád. Budú rekonštruované jestvujúce prípojky inžinierskych sietí, trafostanica, bude vybudovaná nová plynová kotolňa v objekte Ventúrska 11. 

c)	Stavba č. 3: novostavba Podzemných skladov, rekonštrukcia objektu Nové sklady, rekonštrukcia Lisztovho pavilónu a úprava Lisztovej záhrady 

c1) Podzemné sklady – v priestoroch záhrady sa navrhuje novostavba trojpodlažných podzemných skladov, ktorá tvorí samostatný objekt určený na skladovanie knižného fondu. Objekt bude v 2. PP prepojený so skladovými priestormi na Ventúrskej 11 a v 1. PP s objektom Nové sklady. Konštrukčne sa jedná o monolitický železobetónový skelet s konštrukčnou výškou 2,5 m, konštrukčný trojtrakt založený na železobetónovej doske, obvodové steny taktiež železobetónové. Komunikačný uzol tvorí schodisko a výťah, prepojenie na jestvujúci dopravník kníh. Objekt bude umelo vetraný, vykurovaný a protipožiarne zabezpečený. V predstihu pred začatím stavby bude vykonávaný archeologický prieskum, pre ktorý dodávateľ v súčinnosti zabezpečí výkopové a iné súvisiace stavebné práce. 
c2) Nové sklady – rekonštrukčné práce budú vykonávané za čiastočnej prevádzky, bez vysťahovania knižného fondu. Dispozícia zostáva zachovaná, väčšou zmenou je len riešenie prechodu návštevníkov do záhrady. Ďalej bude rekonštrukcia pozostávať z úpravy fasád, výmeny všetkých inštalačných rozvodov,  z rekonštrukcie technologických zariadení, sociálnych zariadení, vybudovania  nového dvojramenného schodišťa pre návštevníkov do záhrady, výmena a rekonštrukcia jestvujúceho výťahu, zriadenie nového stolového výťahu.
c3) Lisztov pavilón a záhrada – rekonštrukcia pavilónu  bude pozostávať      z výmeny poškodených častí krovu a jeho úpravy, výmeny tvrdej krytiny,       klampiarskych výrobkov, odstránenie podlahových vrstiev, z realizácie odvetranej      sanačnej podlahy, z realizácie nových vnútorných aj vonkajších omietok,       sanačných prác na zníženie vlhkosti, umelecko-remeselníckych prác na štukovej 
            výzdobe fasády a stropov, opravy okien a dverí, výmeny inštalačných rozvodov, 
elektrický vykurovací systém. Dispozícia objektu sa nemení.

      Záhrada bude upravená terénnymi a sadovými úpravami s následným zatrávnením,
            zrealizujú sa chodníky z mramorovej drte, obrubníky, zavlažovací systém, výsadba
popínavej zelene pri Nových skladoch, rekonštrukcia a vybudovanie nových 
vonkajších rozvodov vody, kanalizácie elektriny a slaboprúdu.

     1.2 POPIS REALIZOVANÝCH PRÁC  K  I. POLROKU 2002:

     Ku dňu 30.06.2002 na projekte MKKC boli vykonané prípravné a projektové práce, ktoré pozostávali z nasledovných činností: z geodetického a digitálneho zamerania jestvujúceho stavu budov, posúdenia stavu drevených krovov, posúdenia stavu vnútorných inštalácií, statiky budov, odbornej prípravnej dokumentácie pamiatkovej obnovy, dispozičného vymedzenia úprav podľa podlaží a objektov, inžiniersko-geologického prieskumu, merania objemovej aktivity radónu, riešenia problematiky debarierizácie a vypracovania podkladov pre archeologicko-geofyzikálny prieskum, a vypracovania kompletnej projektovej dokumentácie.

      1.3. MANAŽMENT PROJEKTU

UKB 01.02.2001 poverila na základe mandátnej zmluvy Mestského investora pamiatkovej 
obnovy PAMING na výkon verejného obstarávania a prípravu stavby MKKC. Rozsah inžinierskej činnosti pri príprave stavby bol dohodnutý takto:
a) verejné obstarávanie na výber zhotoviteľa projektu MKKC,
b)  verejné obstarávanie na výber zhotoviteľa realizácie stavby MKKC.
     Mandatár sa zaviazal vykonávať činnosť v termíne od 01.02.2001 do dňa podpísania zmluvy o dielo na realizáciu stavby s víťazom užšej súťaže.
   	 
     Od 01.01.2002 UKB postupne vybudovala investičný útvar s dvoma pracovníkmi, ktorých  úlohou je vykonávanie investičnej činnosti v oblasti prípravy a realizácie projektu MKKC a riešenie operatívnych problémov. 

     Na výkon inžinierskej činnosti pri realizácii stavby MKKC bola vypísaná verejná súťaž. Víťaz verejnej súťaže na základe mandátnej zmluvy bude vykonávať stály stavebný  dozoru v zmysle zákona č. 50/1976 Zb. o územnom plánovaní a stavebnom poriadku v znení neskorších predpisov a odborné zastupovanie obstarávateľa v celom procese investičnej výstavby a s tým súvisiace práce.

2. FINANCOVANIE PROJEKTU

     Vláda SR prijala 19. 04. 2001 uznesenie č. 344 k návrhu na schválenie žiadosti vlády SR o poskytnutie pôžičky z RB RE na realizáciu projektu MKKC. Uznesením schválila žiadosť o pôžičku z RB RE vo výške 137,150 mil. Sk a uložila ministrovi kultúry SR na krytie účasti štátu v predmetnom projekte viazať v rámci kapitoly MK SR v r. 2001-2003 prostriedky štátneho rozpočtu súhrnne vo výške 137,150 mil. SK a ďalších 32 mil. Sk na krytie výdavkov súvisiacich s DPH. Pôžička bola Administratívnou radou Rozvojovej banky Rady Európy schválená v dňoch 28.-29. 05. 2001 vo výške ekvivalentu 137,150 mil. Sk, na základe čoho bola dňa 28.12.2001 podpísaná Rámcová úverová zmluva medzi SR v zastúpení MF SR a Administratívnou radou Rozvojovej banky Rady Európy. 
     Na základe uznesenia vlády SR č. 785 z 10. 07. 2002 bol vládou SR schválený návrh na zvýšenie rozpočtových nákladov stavby MKKC  o sumu 55 mil. Sk zo štátneho rozpočtu, t.j. na  realizáciu projektu má konečný beneficient (Univerzitná knižnica v Bratislave) k dispozícii celkovo 361,3 mil. Sk.

2.1. ČERPANIE FINANČNÝCH PROSTRIEDKOV K I. POLROKU 2002

     Na realizáciu projektu MKKC k 30. 06.2002, na zabezpečenie prípravných a projektových prác boli čerpané finančné prostriedky zo štátneho rozpočtu:
v celkovej sume 6 962 641,- Sk spolu s DPH, z toho: 6 433 734,- Sk bez DPH
           		                                                                   528 907,- Sk DPH.
     Príloha č. 1 uvádza podrobné čerpanie finančných prostriedkov na projekt MKKC           k I. polroku 2002.  

     Úver z Európskej rozvojovej banky doposiaľ nebol čerpaný. V zmysle Článku 3, bod 3.2. Rámcovej úverovej zmluvy medzi RBRE a Slovenskou republikou k prvému vyplateniu úveru musí dôjsť najneskôr do 18 mesiacov od dátumu schválenia projektu v objeme nie menej než 20% celkovej schválenej sumy úveru (27,430 mil. Sk). Práce v požadovanom objeme budú vykonané a vyfaktúrované k 30. septembru 2002, kedy treba predložiť žiadosť o vyplatenie prvej tranže úveru do RBRE.